Foto oor ‘vaderskap’ ŉ les vir alle ouersJustin Baldoni, sy pa en dogter Maiya (Foto: Facebook) Meeste ouers weet dat kinders soms op die “verkeerde” tye en plekke aan die huil kan gaan – en dit lei gewoonlik tot ŉ vernedering vir die ouers. Hierdie foto daag egter dié persepsie. Justin Baldoni, bekend vir sy rol in die televisiereeks Jane The Virgin, het onlangs só voorval in ŉ winkel beleef en ŉ foto van hom, sy dogter en sy pa, word nou wyd op sosiale media versprei as “ŉ les in ouerskap”. Baldoni skryf op Facebook hy onthou wat sy pa in soortgelyke situasies met hom gedoen het, en deel daarom dié roerende boodskap en foto. Justin het inkopies gedoen saam met sy pa, sy vrou Emily en hul dogtertjie Maiya. In die foto sien mens hoe die twee mans rustig bly staan terwyl Maiya in ŉ drifbui tekere gaan. Dis duidelik dat die twee mans nie verneder voel deur die situasie nie, ondanks die feit dat hulle in ŉ besige winkelsentrum staan. “Emily het dié foto in Whole Foods geneem. Dis nou een van my gunstelingfoto’s van my en my pa,” skryf Baldoni. “Twee mans, wat in stilte staan, vir ewig gebind deur ŉ onvoorwaardelike liefde vir mekaar en hierdie splinternuwe siel vir wie ons enigiets sal doen. Ek kan maar net dink hoeveel keer ek dit gedoen het toe ek so oud was soos sy. My pa het my so baie geleer van wat dit beteken om ŉ man te wees, maar hierdie skrywe gaan net oor een ding: om gemaklik te wees in die ongemaklike. “Dis iets wat ek hom oor en oor sien doen het toe ek grootgeword het. Daar is nie perfekte ouers nie, maar een ding wat my pa my geleer het, is om nie ŉ ouer te wees gebaseer op dit wat iemand anders dink nie. My pa het my altyd laat voel, dit wat ek nodig gehad het om te voel – selfs al was dit in die openbaar en vernederend. Ek kan nie een keer onthou wat hy ooit gesê het: ‘Jy verneder my!’ of ‘Moenie huil nie!’ Dit was maar eers onlangs dat ek besef het hoe belangrik dit vir my eie emosionele ontwikkeling was. “Ons kinders leer en prosesseer soveel inligting dat hulle nie weet wat om te doen met al hierdie nuwe gevoelens nie. Ek probeer om seker te maak my dogter weet dis oukei as sy sterk gevoelens beleef. Dis nie ŉ vernedering vir my wanneer sy ŉ drifbui beleef in ŉ winkelsentrum of op ŉ vliegtuig skree nie. Ek is haar pa … nie joune nie. “Laat ons nie deur ons kinders verneder voel nie. Dit reflekteer nie op jou nie. Om die waarheid te sê, ons behoort almal bietjie meer verdraagsaam en geduldig met onsself te wees. As ons alles kry uit dit wat ons voel en onsself toelaat om soms ŉ drifbui te beleef of te huil wanneer ons dit nodig het, sal ons miskien onsself ook toelaat om meer vreugde en geluk te beleef. “En dis iets wat die wêreld definitief nodig het.” Die hoeveelheid druk wat die gemeenskap op ouers plaas – soms onbewustelik, kan ouers laat twyfel in hulself. Maar, soos wat Justin skryf, leer kinders om al die elemente rondom hulle te beleef en dit lei soms tot ŉ uitbarsting van emosies. Soms is dit heeltemal oukei om net bietjie te huil.